Hele 5.134 unge havde Aalborg Universitet som deres absolutte hedeste ønske og førsteprioritet, da der tidligere i år var ansøgningsfrist til landets videregående uddannelser. En meget stor del af dem vil være at finde på havnefronten, når det onsdag morgen ringer ind til studiestart på Honnørkajen i Aalborg. Studiestarten foregår med fælles morgenmad under åben himmel, fællessang og taler, og du er også inviteret med. Du kan nemlig få et glimt af festen på TV2 Nord Salto, og tv2nord.dk fra omkring kl. 8.45, hvor reporter Hans-Christian Lauritzen og resten af holdet fra TV2 Nord står klar til at sende live. Se blandt andet interviews med nye studerende, med rektor og med formanden for studentersamfundet på Aalborg Universitet. Morgenmaden bliver serveret fra klokken 8.30 til klokken 9, og så begynder det officielle program med fællessang med universitetets studenterpræst og kor i spidsen. Derefter byder rektor Per Michael Johansen officielt velkommen til de mange nye studerende. Aalborgs borgmester, Thomas Kastrup-Larsen, deltager også i studiestarten, hvor der også bliver indslag og taler fra studentersamfundets formand Christoffer Holgaard og studenterpolitisk ordfører Emilie Amstrup. Nu er studielivet trods alt ikke kun fest, taler, morgenmad på kajen og hygge med kammeraterne. Ved 10-tiden går turen ud til studiestederne i midtbyen, ligesom alle de studerende, der skal til universitets-området i Aalborg Øst, bliver hentet af busser, der kører i pendulfart, til alle er afhentet på havnefronten. Tilbage efter et års fravær Da AAU sidste år i september bød velkommen til en ny årgang studerende i Aalborg foregik studiestarten på en noget anderledes måde på grund af den daværende situation med udbruddet af coronavirus. AAU’s ledelse besluttede, at studiestartsaktiviteterne udelukkende skulle afholdes i de enkelte uddannelsesmiljøer. Det betød, at den fælles studiestart på Honnørkajen i Aalborg måtte aflyses, og at alle aktiviteter i stedet måtte gennemføres på de enkelte uddannelser. Men coronavirus er ved at være fortid, og studiestarten, som vi kender den, er nu lige om lidt. På Honnørkajen.

Referat:
TV2 Nord sender live i dag fra 08.45, når Aalborg Universitet har studiestart på Honnørkajen i Aalborg.